CELEX: 31993D0326
Language: el
Date: 1993-05-13 00:00:00
Title: 93/326/ΕΟΚ: Απόφαση της Επιτροπής της 13ης Μαΐου 1993 σχετικά με την καθιέρωση ενδεικτικών κατευθυντηρίων γραμμών για τον καθορισμό δαπανών και τελών σχετικά με το κοινοτικό οικολογικό τμήμα

Avis juridique important

|

31993D0326

93/326/ΕΟΚ: Απόφαση της Επιτροπής της 13ης Μαΐου 1993 σχετικά με την καθιέρωση ενδεικτικών κατευθυντηρίων γραμμών για τον καθορισμό δαπανών και τελών σχετικά με το κοινοτικό οικολογικό τμήμα  

Επίσημη Εφημερίδα αριθ. L 129 της 27/05/1993 σ. 0023 - 0024 Φινλανδική ειδική έκδοση: Κεφάλαιο 15 τόμος 12 σ. 0201  Σουηδική ειδική έκδοση: Κεφάλαιο 15 τόμος 12 σ. 0201 

ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Μαΐου 1993 σχετικά με την καθιέρωση ενδεικτικών κατευθυντηρίων γραμμών για τον καθορισμό δαπανών και τελών σχετικά με το κοινοτικό οικολογικό τμήμα(93/326/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 880/92 του Συμβουλίου της 23ης Μαρτίου 1992 σχετικά με κοινοτικό σύστημα απονομής οικολογικού σήματος (1), και ιδίως το άρθρο 11,  Εκτιμώντας:  ότι το άρθρο 11 του κανονισμού (ΕΟΚ) αριθ. 880/92 προβλέπει ότι κάθε αίτηση απονομής σήματος προϋποθέτει την πληρωμή των εξόδων διεκπεραίωσης του φακέλου και περαιτέρω ότι στους όρους χρησιμοποίησης του σήματος περιλαμβάνεται η πληρωμή τέλους- ότι το άρθρο 11 του κανονισμού (ΕΟΚ) αριθ. 880/92 προβλέπει περαιτέρω ότι οι ενδεικτικές κατευθυντήριες γραμμές για τον καθορισμό δαπανών και τελών καθορίζονται με τη διαδικασία του άρθρου 7 του εν λόγω κανονισμού- ότι τα μέτρα που προβλέπονται στην παρούσα απόφαση είναι σύμφωνα με τη γνώμη της συμβουλευτικής επιτροπής που θεσπίζει το άρθρο 7 του κανονισμού (ΕΟΚ) αριθ. 880/92,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Κάθε αίτηση απονομής σήματος προϋποθέτει την καταβολή τέλους αιτήσεως που καλύπτει τις δαπάνες διεκπεραίωσης του φακέλου.  2. Το ενδεικτικό ποσό για το τέλος αιτήσεως ορίζεται σε πεντακόσια Ecu.  Άρθρο 2  1. Κάθε αιτών στον οποίο έχει απονεμηθεί οικολογικό σήμα σύμφωνα με τα άρθρα 10 και 12 του κανονισμού (ΕΟΚ) αριθ. 880/92 καταβάλλει ετήσιο τέλος για τη χρήση του σήματος.  2. Το ετήσιο τέλος αναθεωρείται σε περίοδο δώδεκα μηνών που αρχίζει από την ημερομηνία απονομής του οικολογικού σήματος στον αιτούντα.  3. Το ετήσιο τέλος υπολογίζεται ως ποσοστό του ετήσιου κύκλου πωλήσεων εντός της Κοινότητας του προϊόντος για το οποίο έχει απονεμηθεί το οικολογικό σήμα.  4. Ο ενδεικτικός αριθμός για το ποσοστό του ετήσιου κύκλου πωλήσεων ορίζεται σε 0,15 %.  5. Το ενδεικτικό ελάχιστο ποσό ορίζεται σε πεντακόσια Ecu.  Άρθρο 3  1. Τα αρμόδια όργανα διαθέτουν τη διακριτική ευχέρεια να καθορίζουν τα τρέχοντα τέλη σε επίπεδα 20 % υψηλότερα ή χαμηλότερα από τα παραπάνω ενδεικτικά καθοριζόμενα. Η διακριτική αυτή ευχέρεια ασκείται με τρόπο ώστε, εάν ένα αρμόδιο όργανο  επιλέξει να καθορίσει τα τέλη του σε διαφορετικό επίπεδο από τα ενδεικτικά, να ισχύει η ίδια τροποποίηση στο επίπεδο όλων των τελών που καθορίζονται από το εν λόγω αρμόδιο όργανο.  2. Εάν επί των τριών αυτών είναι καταβλητέος φόρος προστιθέμενης αξίας, ο φόρος αυτός θα περιλαμβάνεται στην εφαρμοζόμενη αύξηση που βρίσκεται στη διακριτική ευχέρεια ενός αρμοδίου οργάνου.  Άρθρο 4  Ο καθορισμός του τέλους και του ετήσιου τέλους αποτελούν αντικείμενο των πρόσθετων κατευθυντηρίων γραμμών που εκτίθενται στο παράρτημα της παρούσας απόφασης.  Άρθρο 5  Η παρούσα απόφαση απευθύνεται στα κράτη μέλη.  Βρυξέλλες, 13 Μαΐου 1993.  Για την Επιτροπή Γιάννης ΠΑΛΑΙΟΚΡΑΣΣΑΣ Μέλος της Επιτροπής (1) ΕΕ αριθ. L 99 της 11. 4. 1992, σ. 1.    ΠΑΡΑΡΤΗΜΑ   ΠΡΟΣΘΕΤΕΣ ΚΑΤΕΥΘΥΝΤΗΡΙΕΣ ΓΡΑΜΜΕΣ  i) Τα ποσά για τον ετήσιο κύκλο πωλήσεων προϊόντων πρέπει να βασίζονται σε τιμές εργοστασίου- η καταβολή των τελών στα αρμόδια όργανα δεν πρέπει να καθυστερεί έως ότου έχει προσδιοριστεί, βάσει των αποτελεσμάτων κατά το  τέλος του έτους, ο ετήσιος όγκος των πωλήσεων των προϊόντων, αλλά μπορεί να γίνει, είτε τμηματικά είτε συνολικά, πριν από την εξαγωγή των αποτελεσμάτων αυτών, υποκείμενη σε μετέπειτα επιτήρηση.  ii) Ούτε το τέλος έτησης ούτε το ετήσιο τέλος περιλαμβάνουν οποιοδήποτε στοιχείο δαπάνης για οποιαδήποτε δοκιμή που ενδεχομένως απαιτείται για προϊόντα τα οποία θα αποτελούν τα αντικείμενα των αιτήσεων. Απαιτείται από τους αιτούντες να αναλάβουν οι  ίδιοι τη δαπάνη αυτού του είδους των δοκιμών.  iii) Αναθεώρηση εκ μέρους της Κοινότητας της διάρθρωσης των τελών για το σύστημα απονομής οικολογικού σήματος μπορεί να οδηγήσει σε αναθεώρηση των ενδεικτικών ποσών. Το γεγονός αυτό δεν επηρεάζει τα καταβλητέα τέλη αναφορικά με κάθε αίτηση που είχε ως  αποτέλεσμα την απονομή σήματος πριν από την ημερομηνία της κοινοτικής απόφασης για αναθεώρηση των ενδεικτικών ποσών, έως το τέλος της περιόδου ισχύος των αναφερόμενων στο σχετικό σήμα κριτηρίων.